google/wiki40b huggingface dataset:
Andranovondronina vald

Andranovondronina vald on vald Madagaskaril Diana piirkonnas Antsiranana II ringkonnas.
2001. aasta Madagaskari rahvaloenduse järgi oli elanikke 2372.
Vallas on põhiliselt maarahvastik. 2001. aasta rahvaloenduse andmetel tegeleb 75% rahvastikust loomakasvatusega, 14% taimekasvatusega. Tähtsamad põllukultuurid on mais, maniokk ja riis. 10,5% rahvastikust tegeleb kalapüügiga, 0,5% töötab teeninduses. Saadaval on algharidus.
Chantal Mouffe

Chantal Mouffe (sündinud 1943 Charlerois Belgias) on Belgiast pärit poliitteoreetik.
Mouffe õppis Louvainis, Pariisis ja Essexis ja on töötanud paljudes ülikoolides üle maailma (Euroopas, Põhja-Ameerikas ja Ladina-Ameerikas). 1989–1995 töötas ta Pariisis College International de Philosophie programmijuhina. Hetkel on ta Suurbritannias Westminsteri Ülikooli poliitika ja rahvusvaheliste suhete osakonnas poliitilise teooria professor ja juhib sealset demokraatiauuringute keskust (Centre for the Study of Democracy).
Mouffe’i tuntuim teos on Ernesto Laclauga kahasse kirjutatud "Hegemony and Socialist Strategy: Towards a Radical Democratic Politics" (1985). Raamat kuulub diskursusanalüüsi Essexi koolkonda, mis on Gramscist, poststrukturalismist ja identiteediteooriatest mõjutatud postmarksistlik vasakpoolsust radikaalse demokraatia suunas ümber defineeriv poliitilise diskursuse uurimissuund.
Mouffe on pälvinud tähelepanu "deliberatiivse demokraatia" (eriti selle Rawlsi ja Habermasi versioonide) kriitikuna. Alternatiivina pakub ta välja agonistliku pluralismi – Mouffe kutsub üles demokraatiat radikaliseerima. Strateegiaks oleks laiendada demokraatia vabadusel ja võrdsusel põhinevat liberaalset definitsiooni nii, et see hõlmaks ka erinevusi. Mouffe ja Laclau väidavad, et liberaalse ja deliberatiivse demokraatia püüded konsensust saavutada rõhuvad teistsuguseid arvamusi, rasse, klasse, sugusid ja maailmavaateid. Radikaalne demokraatia mitte vaid ei aktsepteeri erinevusi, lahkarvamusi ja antagonisme, vaid ka sõltub nendest. Ehitades demokraatia ümber erinevuste ja eriarvamuste, saab ühiskonnas eksisteerivad rõhuvad võimusuhted avalikuks muuta, misjärel neid saab ka vaidlustada.
Mouffe ja Laclau käisid 2012. aastal Tallinna Ülikooli revolutsioonide teemalises suvekoolis "Revisiting the Revolution: Past, Present, Perspectives" ja esinesid ka avalikul loengul. Loengust jäi kõlama, et poliitikasse oleks vaja rohkem kirge (s.t rahvas peaks poliitikasse kirglikumalt ja isiklikumalt suhtuma) ja parempopulismi kõrvale oleks vaja ka vasakpopulismi. Poliitika peaks ka liikuma eemale keskpaigast – peaks olema selgem vasakpoolsus ja selgem parempoolsus, et oleks, mille vahel valida. Ühes intervjuus on Mouffe öelnud: "Valida tsentris oleva vasakpoolsuse ja tsentris oleva parempoolsuse vahel on peaaegu nagu valida Coca-Cola ja Pepsi-Cola vahel."
Chantal Mouffe'i elukaaslane oli Argentina poliitikafilosoof Ernesto Laclau.
C&A

C&A Mode GmbH & Co. KG (lühinimi C&A) on Brenninkmeijeritele kuuluv valmisriiete kaupluste kett peakorteritega Düsseldorfis ja Brüsselis, Euroopa suurim jaekaubandusettevõte.
Ketis on 1400 kauplust.
Firma on asutatud 1841. Töötajaid on üle 36 000, käive oli 2011./12. aastal 6,8 miljardit eurot.
Torgu Apostel Johannese kogudus

Ajalugu

Saaremaal algas soovijate üleskirjutamine õigeusku siirdumiseks 9. juunil 1846.
Torgu apostel Johannese õigeusu kogudus avati eestlastele 22. novembril 1849 Tiirimetsa Kristuse Sündimise kogudusest eraldamise teel . Torgu õigeusu koguduse esimene vaimulik oli preester Kosma Muraveiski ja pühitseti ametisse Riia ja Miitavi ülempiiskopi Platon I poolt 25. oktoobril 1850 Torgu mõisa puuhoones. Koguduse liikmeid oli algaastail 341 inimest. Kuni 1854. aastani peeti jumalateenistusi üürihoonetes. Koguduse elus toimus aastatel 1854–1856 oma preestri puudumise tõttu seisak. Alates 1. juunist 1856 toimusid jumalateenistused Torgu mõisa puuhoones. Koos kirikuameti ruumidega tasuti üüri 250 rubla aastas. Kogudus kasutas alates 26. septembrist 1868 kirikuks kohandatud vana hoonet. Torgu kroonumõisa maadest eraldati kogudusele kiriku ja kirikuteenrite hoonete ehitamiseks ning kalmistu rajamiseks kokku üle 100 tiinu maad. Torgu õigeusu kirik ehitati tüüpprojekti järgi 1873. aastal ja pühitseti Riia ja Miitavi ülempiiskop Veniamini (Karelin)) poolt apostel Johannese auks.
1944. aasta sügisel sai kirik mürsutabamuse tagajärjel rängalt kannatada. Sõda pillutas laiali ka enamuse koguduse liikmetest: kes sai surma, kes küüditati, kes põgenes.
Nõukogude okupatsioonivõimu survel vähenes alates 1944. aastast Saare- ja Muhumaal õigeusu vaimulike ja koguduseliikmete arv järsult. Valitsev võim pooldas eestlaste üleminekut õigeusu kirikust luteriusu kirikusse, et kontrollida uskkondi n-ö rahvuslikul alusel ehk siis venelastele õigeusk ja eestlastele luterlus.
9. septembril 1948 esitas praost Viktor Lind Eesti Piiskopkonna Nõukogule taotluse taastada Torgu Apostel Johannese kogudus ning võtta kasutusele säilinud kogudusemaja.
Vene Õigeusu Kiriku (VÕKN) usuasjade volinik selleks luba ei andnud. Usuasjade volinik "soovitas" liita Torgu koguduse liikmed Kuressaare Püha Nikolai kogudusega, kiriku varad natsionaliseeriti.
Praegu toimuvad Torgu piirkonnas õigeusu preestri talitused vastavalt vajadusele. Hingepalvus peetakse üks kord aastas Torgu kalmistul.
Torgu Apostel Johannese kirik asub Iide külas ja on tänapäeval varemeis. Eesti Apostlik-Õigeusu Kirik kavandab 2017. aastal kirikuvaremete ümbruse hooldustöid koos infotahvli paigaldusega.
Koeru valla lipp

Koeru valla lipp on Järva maakonna endise Eesti haldusüksuse Koeru valla lipp.
Lipp kinnitati 1. juunil 1995 ning õnnistati Koeru kirikus.

Lipu kirjeldus

Ristkülikukujulisel rohelisel lipul on kolm valget lainelist horisontaallaidu, mis on omavahel eraldatud siniste laidudega. Iga värvilaid moodustab 1/7 lipu laiusest. 
Lipu normaalsuurus on 105x165 cm ning laiuse ja pikkuse suhe 7 : 11.
Mehdi Hasan

Mehdi Hasan (sündinud 1979) on Suurbritannia ajakirjanik.
Ta juhib muu hulgas telekanali Al Jazeera English jutusaadet "Head to Head".
Traianuse sild

Traianuse sild, ka Apollódorose sild üle Doonau jõe, (ladina keeles: Pons Traianus; serbia keeles: Трајанов мост; rumeenia keeles: Podul lui Traian) oli puitsild üle Doonau jõe 2. sajandil. See oli esimene püsisild Doonau alamjooksul.
Sild jäi Raudväravast umbes 14 km allavoolu. Tänapäeval on selles asukohas jõe põhjakaldal Rumeenia linn Drobeta-Turnu Severin ja vastaskaldal Serbia linn Kladovo.
Apollodorose Doonau silla avade (35 m) ulatus püsis ületamatuna 16 sajandit.

Silla rajamine

Püsisilla üle Doonau projekteeris ja ehitas keiser Traianuse käsul Apollodoros Damaskusest aastatel 103–105 Daakia sõjakampaania vajadusteks.
Sild oli puidust kivist sillasammastega. Tarinduselt paljuavaline kaarsõrestiksild ülalasuva sõiduteega. Silla otstes olid väravaehitised ja äärmised kitsamad avad olid kivivõlvtarinduses.
Kivist jõesambaid rajati kokku 20. Sammastele toetusid puidust kaarjad avaehitised sildeavadega 35 m (teistel andmetel 52 m ja 57 m).
Silla kogupikkus oli 1135 m, laius 14,55 m ja kõrgus 18,6 m.

Mälestuse jäädvustamine

Roomas keiser Traianuse sõjaliste võitude auks 113. aastal püstitatud Traianuse sambal on bareljeef, mis kujutab Traianuse silda.
Vererõhk

Jaotus

Eristatakse diastoolset, keskmist ja süstoolset vererõhku.
Arterites esinevat maksimaalset rõhku nimetatakse süstoolseks ja minimaalset diastoolseks. Nimetused tulenevad sellest,
et maksimaalne rõhk tekib südame vasaku vatsakese kokkutõmbest (süstolist) ja minimaalne rõhk kujuneb välja südame lõõgastumise (diastoli) ajal. Süstoolse ja diastoolse vererõhu vahet nimetatakse pulsirõhuks. Inimese vererõhu arvulisi väärtusi vt. rubriigis Vererõhuväärtuste klassifikatsioon.

Vererõhu regulatsioon

Vererõhu regulatsiooni täpseid mehhanisme ei teata.
Lühikest aega kestvaid muutusi vererõhus reguleerivad autonoomne närvisüsteem (sümpaatiline närvisüsteem) ja reniin-angiotensiin-aldosteroon-süsteem (RAAS), pikemajalist kontrolli seostatakse aga neerude tööga.
RAA-süsteemi käivitumist peetakse vererõhu regulatsioonil oluliseks, sellega kaasnevad muutused mitmete hormoonide töös, nagu reniin, angiotensiin II jpt. Angiotensiin II hulga suurenemisel on tugevalt veresooni ahendav (vasokonstriktsioon) toime, mille tulemusel tõuseb vererõhk ning suureneb aldosterooni süntees ja eritumine neerupealiste koores.
Katsed laborihiirtega on tuvastanud, et lisaks hormonaalsetele toimetele osalevad vererõhu tõstmisel osalt ka immuunsüsteem, T efektor lümfotsüüdid ja ka nende toiminguid supresseerivad regulatoorsed T-lümfotsüüdid (T-rakud pärinevad tüümusest).

Mõõtmise põhimõte

Ümber õlavarre seotakse riidega kaetud kummimansett, millesse pumbatakse õhku. Rõhku mansetis näitab manomeeter, mis on ühendatud voolikuga. Kui õhurõhk mansetis ületab vere maksimaalse ehk süstoolse rõhu väärtuse, siis vere ringvool käes lakkab ja stetoskoobist, mis tavaliselt asetatakse küünarnuki juures arteri kohale, mingit heli kuulda ei ole. Kummiballooni ventiili avamise järel mansetis rõhk langeb ja mingil momendil pääseb osa verest manseti alt arteritest läbi ning see on stetoskoobiga kuulda tümpsuva helina. Rõhk mansetis heli tekkimise algul võrdub süstoolse rõhuga. Manomeetri näit helide kadumisel võrdub diastoolse vererõhuga. Kui rõhk mansetis langeb diastoolsest rõhust väiksemaks, siis voolab veri manseti alt vabalt läbi ja teravam heli kaob, jääb ainult südamelöökidega võrdse sagedusega rõhu kõikumine. Mõõtjal peab kuulmine korras olema.
Automaatset vererõhuaparaati võib kasutada vererõhu mõõtmiseks kodustes tingimustes. Vererõhuaparaati on võimalik ühendada ka arvutiga.
Obligatsiooniõigus

Obligatsiooniõigus Rooma eraõiguses on relatiivne õigus, s.t see on suunatud konkreetse isiku vastu. Obligatsiooniõiguses on õigussuhete subjektid alati konkreetselt kindlaks määratud. Õigussuhe tekib kahe subjekti – kreeditori (võlausaldaja) ja deebitori (võlgnik) – vahel. Obligatsioon on õigussuhe, mille alusel üks või rohkem isikuid on õigustatud nõudma teiselt või teistelt isikutelt millegi teostamist või sooritamist.

Obligatsiooni tekkimine

Obligatsiooniõigusliku suhte tekkimiseks peab olema kindel juriidiline fakt. Roomas oli esialgu obligatsiooni tekkimise aluseks mingi süütegu või kahju tekitamine, mille puhul tekkis vastutus. Varaline vastutus tekib hiljem. Obligatsioonid võivad tekkida mitmesugustest alustest. Vanimal ajal oli obligatsioonide tekkimise peamiseks aluseks kriminaalõiguslik süütegu. Hilisemal ajal sai peamiseks aluseks juriidiline tehing, nt leping, millele lisanduvad tsiviilõiguslikud deliktid.

Obligatsiooni subjektid

Vanemal ajal oli obligatsioon võlgniku ja kreeditori isiklik seos, mistõttu polnud võimalik obligatsiooni poolte asendamine teiste isikutega. Et käibe arenemisega kerkis obligatsioonides esile varanduslik pool, hakati aegamööda lubama ka ühe lepingupoole asendamist teise isikuga.
Samas obligatsioonis on mõeldav ühe kreeditori asendamine teise kreeditoriga. Sellist isikute muutust obligatsioonis, kus üks kreeditor annab temale kuuluva nõudeõiguse üle teisele isikule, nimetatakse loovutuseks ehk tsessiooniks (ld cessio).
Peale muutuste kreeditori poolel võib obligatsioonis muuta ka deebitori poolt. Samas obligatsioonis ühe deebitori asendamist teisega nimetatakse võla ülekandmiseks. Võlakohustuse ühelt teisele deebitorile ülekandmiseks on alati vajalik kreeditori nõusolek.
Kähar hosta

Kirjeldus

Taim võib kasvada 50–70 cm kõrguseks. Lehed on kuni 20 cm pikkused ja 10 cm laiused. Rohelised lehed on südajad, teritunud tipuga ja valge lainelise servaga. Juunis ilmuvad taimedele helelillad õisikud. Õisikuvarte kõrgus võib ulatuda kuni 90 cm-ni.

Levila ja kasvukoht

Liik on pärit Jaapanist.

Kasutamine

Eestis laialt levinud dekoratiivtaim.
Bioturbatsioon

Bioturbatsioon on okeanograafias ja limnoloogias mingi veekogu põhjasetete segustamine (turbatsioon) – millega sageli kaasneb selle keemilise koostise muutmine – bentiliste loomade (infauna ja epifauna) ja fütobentose elutegevuse käigus.
Tüüpilised bioturbatsiooni läbiviijad on rõngussid (sh hulk- ja väheharjasussid), molluskid jt.
Bioturbatsioon toimub sääraste loomade elutegevuse läbi, kes setteis kaevuvad, setteid söövad ja samas ka eritavad, setetest elupaiku ehitavad jne.
Mustla ringvall

Mustla ringvall on ringvall-linnuse tüüpi linnamägi Saare maakonnas Saaremaa vallas Pahavalla külas Kolga-Jakobi talu maadel.

Kirjeldus

Kuke oja järsul lõunakaldal asuva ringvall-linnuse läbimõõt koos valliga on 45 m. Vall ümbritseb siseõue ning on kohati vaevumärgatav, selle kõrgus ei ületa 50 sentimeetrit. Sealt on leitud kuni 40 cm läbimõõduga kive. Kultuurikiht näib seal puuduvat. Sarnaselt teiste varaste ringvall-linnustega võib Mustla oma kuuluda eelrooma rauaaja lõppu või rooma rauaaja algusse.
Äntu mõis

Äntu mõis (saksa keeles Engdes) oli rüütlimõis Väike-Maarja kihelkonnas Virumaal. Nüüdisajal jääb mõisasüda Lääne-Viru maakonda Väike-Maarja valda Äntu külla. Mõisa park on looduskaitse all.
Mõisaomanikud olid teiste seas Bremenid ja Rosenid.
Artjom (eesnimi)

Artjom on mehenimi.
Chuck Berry

Lapsepõlv

Chuck Berry sündis 18. oktoobril 1926 Saint Louises Missouri osariigis kuuelapselisse perre kolmanda lapsena. Oma esimesed esinemised tegi ta varajases nooruses, kui õppis veel keskkoolis. Enne kooli lõpetamist, 1944. aastal, mõisteti ta aga süüdi autoröövis.

1950. aastad

1953. aasta algusest hakkas ta esinema koos Sir John's Trioga klubis. Peamiselt esitasid nad bluusi ja ballaade, aga ka valgete hillbilly't. 1955. aastal sõlmis ta lepingu Chess Recordsiga. Peagi hakkasid Chuck Berry lood ka edetabelitesse ilmuma. Sel aastal lindistasid nad ühe tänaseks tuntud hiti "Maybellene", aasta hiljem ühe tema kuulsaima hiti "Roll Over Beethoven". 1957. aasta sügisel läks ta koos The Everly Brothersi, Buddy Holly ja teiste rock'n'roll'i tähtedega üleriigilisele tuurile. Järgnevate aastate jooksul sündisid ka tema teised suured hitid "School Days", "Rock And Roll Music", "Sweet Little Sixteen" ja "Johnny B. Good".
Chuck osales ka kahes rock'n'roll-filmis: 1956. aastal "Rock Rock Rock", kus esines looga "You Can't Catch Me"; 1959. aastal "Go, Johnny, Go!", kus esitas "Johnny B. Good", "Memphis, Tennessee" ja "Little Queenie", samuti oli tal seal ka rääkiv filmiroll, kus ta esines iseendana.
Detsembris 1959 mõisteti ta süüdi Mann Acti järgi ning teda karistati 5000-dollarise trahvi ja viieaastase vangistusega.

1960. aastad

Chuck Berry vabanes vanglast 1963. aastal.
See rock'n'roll'i elupuu juur mängis klubis 1964. aastal. Berry tolle aasta singlite hulgas oli kolm lugu tema kõigi aegade paremikust: "Promised Land", "You Never Can Tell" ja "No Particular Place to Go".
1965. aastal vahetas Chuck Berry Chess Recordsi Mercury Recordsi vastu.

1970. aastad

1970–1975 lindistas taas Chess Recordsis. 1970. aastatel tuuritas Chuck tänu oma varasemate aastate edule. Ta kandis tuuridel kaasas vaid oma Gibsoni kitarri, taustabändi palkas koha pealt, uskudes, et bänd teab tema lugusid niikuinii. 1979. aastal mõisteti talle tulumaksust kõrvale hoidmise eest neli kuud vangistust, lisaks 1000 tundi ühiskondlikult kasulikku tööd (heategevuskontserdid). Samal aastal andis ta välja ka oma viimase stuudioalbumi "Rockit" Atco Recordsist.

1980. aastad

1986. aastal pandi kokku dokumentaalfilm "Hail! Hail! Rock'n'roll", mis oli pühendatud Chuck Berry 60. sünnipäevaks. Filmis on näha lisaks teistele kuulsustele ka Chuck Berry't laval esinemas. Filmi uus versioon avaldati 2006. aasta juunis.
1980. aastate lõpus hakkas Chuck restoranipidajaks Missouri osariigis Wentzville'is. Samuti oli tema omandis ka seal asuv Berry Park, kus ta aastaid rokk-kontserte andis.
Elion

Ajalugu

Elion Ettevõtted AS, tol ajal veel Eesti Telefon, alustas tegevust 1. jaanuaril 1993. Kuna tol ajal valitses Eestis telefonside koha pealt kaos, seadis riik ettevõttele ülesandeks leevendada Eestimaal valitsevat telefonipõuda ja ehitada välja korralik üleriigiline telefonivõrk koos rahvusvaheliste sidekanalitega. Kõik see määratleti 16. detsembril 1992 Eesti Vabariigi Valitsuse ja Eesti Telefoni vahel sõlmitud kontsessioonilepinguga, mis lõpetati 29. detsembril 2000.
1996. aastal toodi turule NETI-nimeline otsingusüsteem, mis sisaldas ka temaatilist infokataloogi.
1999. aastal loodi Atlase kaubamärk, mille all ettevõte jõudis turuliidri positsioonile nii Interneti sissehelistamisteenuste, püsiühenduste kui ka andmesidelahenduste osas. Peatselt hakati pakkuma ka Hoti-nimelist e-posti teenust, millest on tänapäevaks saanud üks populaarsemaid internetiportaale.
2001. aasta 1. jaanuaril avanes Eesti telekommunikatsiooniturg esimesena Kesk- ja Ida-Euroopas täielikult konkurentsile. Ettevõte investeeris ligi 100 miljonit krooni konkurentsi võimaldamiseks, viies sidevõrgu valmisolekusse teiste teenusepakkujate turuletulekuks. Enamik turule tulnud uusi telefonifirmasid leidis, et neil pole vaja rajada oma võrku, sest kasulikum on pakkuda teenust Elioni võrgu vahendusel.
2003. aastal otsustas ettevõte muuta oma nime Elioniks, koondades selle nime alla ka senised Hallo müügiesindused. Enamik ettevõtte senised kaubamärgid kadusid kasutusest. Nimemuutuse põhjuseks oli see, et Elion ei olnud enam pelgalt telefonifirma, sest internet, andmeside ja infotehnoloogia olid ettevõtte kõige kiiremini arenevad ärivaldkonnad. Lisaks ei olnud ettevõte enam monopoolses seisus.
2011. aastal ühtlustas TeliaSonera tütarfirmade logod, mistõttu sellest ajast on Elionil ja EMT-l kogu TeliaSonera kontserniga sama logo ja visuaalne identiteet.
2012. aastal toodi koostöös Samsungiga turule IPTV rakendus, mis lubab Elioni nutiTV-d vaadata ilma digiboksita.
4th & Vine Tower

4th & Vine Tower (varem teatud kui Union Central Tower või Central Trust Bank Building) on 31-korruseline ja 150,9 meetri kõrgune pilvelõhkuja, millele omab märgistusõigusi PNC Bank (PNC Tower). 
Kõrghoone asub Ohio osariigi kolmanda rahvastatuima linna Cincinnati kesklinnas, kõrgudes üle Ohio jõe. 1913. aastal valminud uusklassitsistlikus stiilis ehitise projekteeris arhitekt Cass Gilbert, jäljendades eeskujuna Halikarnassose mausoleumi asetust San Marco kampaniilil.
Valmimise ajal oli see kõrguse poolest maailma viies hoone, olles madalam kui Woolworth Building (241,4 m), Metropolitan Life Insurance Company Tower (213,4 m), Manhattan Municipal Building (182,9 m), Philadelphia City Hall (167 m) ning ligilähedane Bankers Trust Company Buildinguga (164 m).
Elixir

Ajalugu

Elixiri arendus hakkas pihta 2011. aastal, kui programmeerimiskeele looja José Valim üritas parandada Railsi võimekust. Rails ei pakkunud vastavat lahendust probleemile ning José hakkas vaatama teisi tehnoloogiaid. Ta valis välja Erlangi virtuaalmasina. Tema eesmärk oli rakendada suuremat paindlikkust ja produktiivsust Erlangi virtuaalmasinas ning säilitada Erlangi ökosüsteem ning sellest arenes välja uus programmeerimiskeel Elixir.

Skaleeritavus

Kogu Elixiri kood jookseb kergekaaluliste lõimetel, mida nimetatakse protsessideks. Need on omavahel eraldatud ja peavad omavahel sidet:
current_process = self()
# Loome Elixir'i protsessi
spawn_link(fn ->
  send current_process, {:msg, "tere maailm"} #saadame sõnumi tere maailm
end)

# Ootame kuni sõnum on saabunud
receive do
  {:msg, contents} -> IO.puts contents #prindib välja tere maailm
end
Eraldatus lubab protsesse eemaldada sõltumatult, millega lühenevad süsteemisisesed pausid ja arvuti ressursse kasutatakse võimalikult efektiivselt. Protsessid on võimelised suhtlema erinevate masinate protsessidega üle võrgu. Arendajal on võimalik töö mitme sõlme vahel ära jagada. See loob aluse hajussüsteemi ehitamiseks.

Esimest tüüpi viga

Esimest tüüpi vead on seotud probleemidega, mis tulevad väljastpoolt programmi. Need tekivad siis, kui kolmanda osapoole teenuse või süsteemiressurssi vahel puudub ühendus või võtab liiga kaua aega. Erlangi virtuaalmasin on vastutav kommunikatsiooni eest nii serveri ja sõlmede vahel. Sõlme informeeritakse sellest, kui ühendus puudub teise sõlme vahel.

Teist tüüpi viga

Teist tüüpi vead on seotud andmetega. Need tekivad siis, kui rakenduse funktsioon teeb näiteks matemaatilisi tehteid ja saab sisendiks sõne numbri asemel, siis selle tõttu rakendus hangub. Programm on tõrketaluv, kui süsteem suudab ennast ise ravida loogigavigadest, vale sisendi ja sisemiste vigade eest. Elixir on kompileeritud keel, kus vead koodis takistavad rakenduse käivitumist. See tagab, et rakendus oleks vähemalt korrektne käivitumisel. Seda nimetatakse järelevalve printsiipiks ja seotakse protsessi eralduvusega, kus üks moodul on võimeline jooksutama isoleerituid protsesse. See tagab, et vead ühes moodulis ei jooksuta tervet rakendust kokk, ja seda moodulit saab taaskäivitada ka eraldi.

Funktsionaalne programmeerimine

Funktsionaalne programmeerimine edendab programmeerimise stiili arendajas. See aitab arendajal kirjutada koodi, mis on lühem, kiirem ja paremini hallatav. Mustrisobitus tagab arendajale üleliigsete andmete likvideerimise ja ligipääsu andmetele: 
%Kasutaja{nimi: nimi, vanus: vanus} = Kasutaja.get("John Doe")
nimi #=> tagastab "John Doe"
Valvurid koos mustrisobitusega lubab arendajal sobitada ja olla kindel, et rakendus töötab väga spetsiifiliste tingimuste korral:
def juhi(%Kasutaja{vanus: vanus}) when vanus>= 16 do
 #when on valvur, mis teeb seda, et funktsioon käivitatakse ainult siis, kui juht on vanem kui 16.
end

juhi(Kasutaja.get("John Doe"))
#=> ebaõnnestub
Elixir tugineb tugevalt neile omadustele, et arendaja tarkvara töötaks kindlatel piirangutel.
Erki Kivinukk

Erki Kivinukk (sündinud 6. veebruaril 1973 Tallinnas) on eesti korvpallur ja pedagoog.
Ta lõpetas aastal 1991 Eesti Spordigümnaasiumi ja aastal 2001 Tallinna Pedagoogikaülikooli kehakultuuriteaduskonna.
Kaks aastat (2002/03 ja 2003/04) mängis ta Tallinna Kalevis ääremängijana ja kuulus Eesti koondisesse. Ta oli meeskonna resultatiivseim ja Eesti Korvpalli Meistriliiga parim mängija.
Erki Kivinukk mängis Pirita klubis, jaanuaris 2005 kutsuti ta Saksamaa klubisse Tübingeni Walter Tigers. Veebruaris siirdus ta mängima Tšehhi klubisse BK Opava.
Alates 2009. aastast mängis Kivinukk 2. liiga meeskonnas Nõmme RIM.
Beira (Portugal)

Beira on endisaegne provints Portugalis.
Peamised linnad Beiras on olnud  Coimbra, Aveiro, Leiria, Viseu, Castelo Branco, Guarda, Figueira da Foz, Covilhã ja Pinhel.
Robert Mills

Robert Laurence Mills (15. aprill 1927 Englewood, New Jersey – 27. oktoober 1999) oli ameerika füüsik.
Ta oli 1995. aastast Ohio Osariigi Ülikooli emeriitprofessor. Tema peamised uurimisvaldkonnad olid kvantväljateooria, sulamite teooria ja  paljude kehade teooria. 
Brookhaveni Riiklikus Laboratooriumis töötamise ajal 1954. aastal esitasid Chen Ning Yang ja Robert Mills tensorvõrrandi, mida praegu tuntakse Yangi-Millsi väljana. Maxwelli võrrandid on Yangi-Millsi teooria erijuht.

Haridus ja töökäik

Ta õppis aastatel 1944–1948 Columbia Ülikooli Columbia kolledžis. Magistrikraadi sai ta Cambridge'i Ülikoolist, doktorikraadi 1955. aastal Columbia Ülikoolist (doktoritöö juhendaja oli Norman Myles Kroll). Aastatel 1953–1955 töötas ta Brookhaveni Riiklikus Laboratooriumis teadurina. Pärast aastast järeldoktorina töötamist Süvauuringute Instituudis Princetonis, asus ta 1956. aastal tööle Ohio Osariigi Ülikooli (1962. aastast professor), kust ta 1995. aastal emeriteerus.
Esko Tullus

Esko Tullus (sündinud 23. juunil 1974 Tallinnas) on eesti filmiprodutsent ja tantsija.
Esko Tullus on lõpetanud Tallinna 1. Keskkooli. Elas üle paarikümne aasta Lääne-Rootsis Herrljungas, kus sai majandushariduse, nüüd elab Tartus. 
Rootsis sai temast ka kõrgema taseme ehk A-klassi bugitantsija, kes on mitu korda võtnud osa Rootsi bugitantsu meistrivõistlustest. 
Bugi on paaristants, mida on lihtne õpetada ja õppida. Seda saab tantsida ükskõik millise neljalöögilise taktimõõduga muusika saatel. Sel on oma kindel sammumuster, mida on kerge kombineerida, ning tantsu juhib meesterahvas. 1970. aastatel nimetati Eestis bugiks bugi-bugit ehk tvisti. Bugitants võib segamini minna ka bugi-vugiga, kuna need mõlemad pärinevad lindy-hop'i tantsudest, kuuludes Ameerikas 1920. aastatel sündinud tantsude hulka. Et lindy-hop'i ajalugu on džässipõhine, siis pärast 1950. aastaid, mil maailma vallutas rock'n'roll, kohandus lindy-hop Rootsis bugiks (rootsi keeles bugg).